ΛΟΓΟΣ

Κατά τήν Ἀγρυπνίαν

Ἐπί τῇ Ἱερᾷ Μνήμῃ

τοῦ Ἁγίου Ἐνδόξου πρωτομάρτυρος Στεφάνου

(26 - 27 Δεκεμβρίου 2016)

“Πρῶτος Διακόνων ἀναδειχθείς

Πρῶτος τοῦ Δεσπότου, ἐχρημάτισας

μαθητής, ὅθεν ἀθλοφόρων, πρωτεύων

Πρωτομάρτυς, τόπος αὐτοῖς ἐγένου, Πρώταθλε Στέφανε”

Ἁγαπητοί μου ἀδελφοί,

Ὁ σήμερα ἀπό τήν Ἐκκλησία τιμώμενος Ἅγιος ἔνδοξος πρωτομάρτυρας Στέφανος ἦτο Ἰουδαῖος, μαθητής τοῦ νομοδιδασκάλου Γαμαλιήλ καί πρῶτος ἐκ τῶν ἑπτά Διακόνων, τούς ὁποίους ἀνέθεσαν οἱ Ἅγιοι Ἀπόστολοι, νά διακονοῦν τούς πτωχούς.

Ἀπό τοῦ διδασκάλου του βεβαίως εἶχε διδαχθεῖ τήν ἱεράν ἱστορίαν τῆς Π. Διαθήκης. Εἶχε κατανοήσει ὅτι θά ἤρχετο ἡ Σωτηρία τῶν ἀνθρώπων μέ τήν Ἔλευση τοῦ Μεσσία. Εἶχε πεισθεῖ ὅτι ἡ ζωή του ὤφειλε νά ἔχει προδρομικό χαρακτῆρα, δηλαδή ἑτοιμασία γι‘ αὐτή τήν ἔλευση. Ὅλες οἱ θρησκευτικές ἐκδηλώσεις, οἱ ἑορτές τῶν Ἰουδαίων πού δέν ἦσαν τίποτε ἄλλο ἀπό τήν ἀνάμνηση τῶν Θεοφανειῶν ὅπως στό Ὄρος Σινᾶ, ὅπως στή πορεία τους πρός τήν γῆν τῆς Ἐπαγγελίας, ὅλη ἡ διδασκαλία ἦτο ἐπικεντρωμένη ὅτι ὁ Θεός κατευθύνει τόν λαόν Του καί ὅσες φορές ὁ λαός ανταποκρίνεται στό θέλημα τοῦ Θεοῦ, τότε ἀπολαμβάνει τήν εἰρήνη καί ἀπρόσκοπτα Τόν λατρεύει καί γίνεται ἀποδέκτης τῆς Θείας Ἀληθείας.

Ὁ Στέφανος ζεῖ τά αὐτά μηνύματα καί ἔτσι ὅταν ἀκούει γιά τόν Ἰησοῦν Χριστόν, φωτισμένος ἀπό καθαρή ἐπικοινωνία μέ τόν Θεόν, ἀποδέχεται ὅτι ὁ Σωτήρ, τοῦ ὁποίου τήν ἔλευση εἶχον προαναγγέλει οἱ προφῆτες ἦτο ὁ Ἑσταυρωμένος δάσκαλος. Στίς συζητήσεις περί τοῦ προσώπου τοῦ Ἰησοῦ, ὁμολογεῖ τήν Μεσσιανικότητα Του, Τόν ἀποκαλεῖ Υἱόν τοῦ Θεοῦ καί καλεῖ νά Τόν δεχθοῦν ὡς Σωτῆρα.

Βεβαίως εἰς τούς πνευματικά καί θρησκευτικά διεστραμμένους ἡ ὁμολογία ἐξώργησεν καί ἡ ἀντίδρασις τους δέν ἦτο ἄλλη, παρά ἡ εὔκολη λύση, νά ἀπαλλαγοῦν διά τοῦ μαρτυρικοῦ θανάτου ἀπό τόν Κήρυκα τοῦ Εὐαγγελίου.

Ἔτσι καί ἔγινε μιά πράξη, μιά ἱστορία πού θά ἐπαναλαμβάνεται μέχρι τῆς συντελείας τῶν αἰώνων. Εἰσπράτοντας βέβαια ἀντίθετα ἀποτελέσματα διότι οἱ πιστοί θεμελιώνουν τήν ζωήν τους στή πέτρα πού εἶναι ὁ Χριστός καί ἔτσι νικοῦν τόν θάνατον.

Λιθοβολεῖται ὁ Ἅγιος Στέφανος καί προσευχόμενος ὑπέρ τῶν λιθοβολιστῶν του παραδίδει τήν ἁγίαν ψυχήν του εἰς τόν Κύριον του.

Περισυλλέκτηκε τό ἱερό Λείψανο Του καί ἐτάφη πρωτίστως εἰς τό χωρίον τοῦ Γαμαλιήλ, ὁ ὁποῖος καί ἐκεῖνος ἐπίστευσε εἰς Χριστόν καί ἀργότερα εἰς Ἱεροσόλυμα γιά νά καταλήξει εἰς Κωνσταντινούπολιν.

Καθ’ ὁμολογίαν τῶν Διδασκάλων, Γραμματέων καί Φαρισαίων ὅταν τόν αἴλευσαν γιά νά ἀπολογηθεῖ ἔλαμψε τό πρόσωπον του καί αὐτή ἡ λάμψη – δεῖγμα τῆς παρουσίας τῆς θείας Χάριτος, δέν τούς μαγνήτισε εἰς τήν ἀλήθειαν, ἀλλά ἐξῆψε τήν ὀργήν τους καί ἀκολούθησε ὁ λιθοβολισμός.

Διδασκόμεθα πολλά ἀπό τήν ζωήν τοῦ Ἁγίου πρωτομάρτυρος Στεφάνου, πρῶτον ἡ μελέτη τῶν Γραφῶν κυριάρχησε στό εἶναι του, δέν παρέμεινε στήν ἐπιφάνεια καί τόν τύπον, εἶχε καθαρότητα νοῦ καί καρδιᾶς καί μπόρεσε νά βιώσει τίς ἀλήθειες τῶν Γραφῶν, γι’ αὐτό μπόρεσε νά δῆ ὅτι αὐτές οἱ Γραφές ἐκπληρώνονται στό πρόσωπον τοῦ Ἰησοῦ. Διδασκόμεθα λοιπόν νά ἔχομεν συνειδητή συμμετοχή σέ ὅσα διδάσκει ἡ Ἁγία Γραφή, νά τοποθετοῦμε τόν ἑαυτόν μας μέσα στήν καινούργια οἰκογένεια ποῦ ἵδρυσε ὁ Κύριος μας μέ τήν Σάρκωση Του. Ὁ ὁποῖος μᾶς καλεῖ καί μᾶς ἑτοιμάζει γιά συγκληρονόμους τῆς Βασιλείας Του. Ἡ πίστη μας δέν πρέπει νά ἐξαντλεῖται στήν ἁπλῆ θρησκευτικότητα, στό τύπο ἀλλά νά διεισδύει εἰς τά ἐσώτερα, αὐτά πού ἐπιτρέπουν νά δοῦμε τά πράγματα ὡς ἔχουν.

Διδασκόμεθα ἀπό τόν Ἅγιον Στέφανον τόν ὁμολογιακό τρόπο ζωῆς, ἡ ζωή μας ἐμπνευσμένη ἀπό τόν Θεῖον Λόγον ὀφείλει νά κηρύσσει καί νά ὁμολογεῖ Χριστόν. Δέν κρύπτομεν τήν πίστη μας, δέν ἀρνούμεθα τόν Χριστόν στίς προκλήσεις τῶν συνανθρώπων μας, για μᾶς τούς πιστούς δέν εἶναι ἕνας τέλειος διδάσκαλος, φιλόσοφος κοινωνικός ἐπαναστάτης, ἀνθρωπιστής στόν ὁποῖον βρίσκουν κάποια χρησιμότητα καί ἀξία οἱ ἐπιπόλαιοι ἐκτιμητές. Ἀλλά ὁμολογοῦμε Χριστόν Θεόν τεχθέντα διά τήν Σωτηρίαν μας.

Μέσα στήν περίοδο τοῦ Ἁγίου Δωδεκαημέρου ποῦ διανύουμε τό μαρτύριο τοῦ Ἁγίου Στεφάνου μᾶς δείχνει τήν μαρτυρική πορεία κάθε πιστοῦ καί εἶναι ἡ ἀλήθεια τῆς ἑορτῆς μακρυά ἀπό τήν λάμψη τῶν ἑορταστικῶν τεχνιτῶν φώτων.

Διότι μέσα στή δύσκολη ὁμολογιακή Χριστιανικῆ ζωή ἕνα Φῶς λάμπει ὅπως στό πρόσωπο τοῦ Ἁγίου Στεφάνου τό ἀνέσπερο Φῶς τοῦ Κυρίου μας, σέ μιά ὄντως μαρτυρική καί θυσιαστική ζωή.